Odense Kommune har besluttet at gennemgå flere hundrede sager om syge indvandrerkvinder, der får kontanthjælp.

Det viser sig nemlig, at næsten alle ikke-jobparate indvandrerkvinder i kommunen har lægens ord for, at de er syge. Kommunen vil nu undersøge, om det virkelig kan passe.

Men det må de ifølge jurist Tine Birkelund Thomsen fra Institut for Menneskerettigheder ikke.

- Problemet er, hvis man går ind og vælger en gruppe ud alene ud fra et kriterium om etnicitet, siger Tine Birkelund Thomsen.

Læs også : Indvandrerkvinder lever på permanent kontanthjælp

I stedet opfordrer hun til, at kommunen finder mere objektive kriterier for udvælgelsen.

- Man vil godt kunne undersøge den problemstilling på en bedre måde, hvor man ikke kommer i karambolage med lovgivningen, siger hun.

Efter Tine Birkelund Thomsens udmelding vil Odense Kommune nu se nærmere på deres praksis.

Chefen for jobrehabiliteringen i Odense, Søren Thorsager, skriver i et svar til DR, at:

- Når der rejses tvivl om lovligheden af vores praksis, så undersøger vi selvfølgelig det.